**Margarita Louis-Dreyfus** (o.s. *Bogdanova*; s. 1. kesäkuuta 1962) on syntyjään venäläinen, sittemmin sveitsiläistynyt yritysjohtaja, perijätär ja miljardööri. Hän on edesmenneen Robert Louis-Dreyfusin (1946–2009) toinen vaimo, joka peri puolisonsa jälkeen 60 prosenttia Louis Dreyfus Companysta. Vuonna 2012 uutisoitiin Margarita Louis-Dreyfusin kasvattaneen omistusosuuttaan sittemmin 65 prosenttiin ostamalla joitain sukulaisiaan pois perheyhtiöstä. Maaliskuussa 2018 yhdysvaltalainen talousjulkaisu Forbes arvioi hänen varallisuudekseen 5,4 miljardia dollaria. Talousjulkaisu Fortune luokitteli hänet maailman 44. vaikutusvaltaisimmaksi naiseksi vuoden 2017 Most Powerful Women -listallaan.

Perheyhtiö Louis Dreyfus Companyn perustaja oli ranskalainen liikemies Léopold Louis-Dreyfus (1833–1915). Yhtiö on The Guardianin mukaan maailman suurimpia maataloustuotteiden kauppiaita ja maailman suurin puuvillan ja riisin kauppias sekä toiseksi suurin sokerikauppias. Yhtiön liikevaihto oli 51 miljardia Yhdysvaltain dollaria vuonna 2016. Yhtiötä hallitaan nykyisin hollantilaisen holdingyhtiön välityksellä. Vuonna 2016 Margarita Louis-Dreyfusin omistusosuus holdingyhtiöstä oli 81 prosenttia; holdingyhtiön omistus on toteutettu vuorostaan Liechtensteiniin rekisteröidyn Akira-säätiön välityksellä. Suvun muiden osakkaiden kanssa päästiin vuonna 2017 sopuun perheyhtiön 17 prosentin vähemmistöosuuden ostamisesta Louis-Dreyfusin hallintaan.

Margarita Louis-Dreyfus peri myös jalkapallojoukkue Olympique de Marseillen enemmistöomistajuuden, mutta luopui siitä loppukesällä 2016 tehdyllä kaupalla. Hänelle jäi yhä 5 prosentin omistusosuus.

Margarita Bogdanova syntyi Neuvostoliiton Leningradissa vuonna 1962. Hänen vanhempansa menehtyivät junaonnettomuudessa tytön ollessa 7-vuotias. Lapsen kasvatusvastuu siirtyi hänen isoisälleen. Bogdanova opiskeli lakia Moskovan valtionyliopistossa ja taloustieteitä Leningradin rahoituksen ja kauppatieteiden instituutissa (nyk. osa Pietarin kauppatieteiden valtionyliopistoa, UNECON). Hän oli 1980-luvulla jonkin aikaa naimisissa sveitsiläisen vaihto-oppilaan kanssa ja työskenteli Laytron AG:n palveluksessa piirilevykomponenttien myyjänä. Hän tapasi Robert Louis-Dreyfusin vuonna 1988 ja solmi avioliiton vuonna 1992. Louis-Dreyfusilla on kolme poikaa tästä avioliitosta. Vuonna 2016 hän sai kaksoistyttäret uuden kumppaninsa, pankkiiri Philipp Hildebrandin kanssa.

Louis-Dreyfus toimii sveitsiläisen, vuonna 2015 perustetun lasten jalkapalloharrastusta tukevan UEFA Foundation for Children -säätiön hallituksessa (Trustee). Hän on myös hyväntekeväisyyssäätiö Louis Dreyfus Foundationin perustaja ja johtaja.

Lähteet
-------

1. 1 2 3 4 5  330. Margarita Louis-Dreyfus $5.50B (Bloomberg Billionaires Index)  18.4.2018. bloomberg.com. Viitattu 18.4.2018. (englanniksi)
2. ↑  Zohair Siraj ja Luisa Kroll: The Little Black Book of Billionaire Secrets: Rising Commodity Prices Created Three Louis-Dreyfus Billionaires  7.11.2012. Forbes, forbes.com. Viitattu 18.4.2018. (englanniksi)
3. 1 2  351. Margarita Louis-Dreyfus & family. Chairman of Louis Dreyfus, Louis Dreyfus SAS (Maailman dollarimiljardöörien listan 351. sija)  6.3.2018. Forbes, forbes.com. Viitattu 18.4.2018. (englanniksi)
4. ↑  The World's Billionaires List (Maailman dollarimiljardöörit, naiset)  6.3.2018. Forbes, forbes.com. Viitattu 18.4.2018. (englanniksi)
5. ↑  Arkistoitu kopio44. Margarita Louis-Dreyfus (Most Powerful Women, MPW International 2017)  21.9.2017. Fortune, fortune.com.  Arkistoitu 19.4.2018. Viitattu 18.4.2018. (englanniksi)
6. 1 2  Lianna Brinded: The incredible life of Margarita Louis-Dreyfus - one of the world's richest women  29.3.2016. businessinsider.com. Viitattu 18.4.2018. (englanniksi)
7. 1 2 3 4 5  Jon Henley: Swiss billionaire Margarita Louis-Dreyfus gives birth to twins at 53  21.3.2016. The Guardian, theguardian.com. Viitattu 18.4.2018. (englanniksi)
8. ↑  Company Overview of Louis Dreyfus Holding B.V. Executive Profile: Margarita Louis-Dreyfus. Chairperson of the Supervisory Board, Louis Dreyfus Holding B.V. bloomberg.com. Viitattu 18.4.2018. (englanniksi)
9. ↑  Biographie Robert Louis-Dreyfus whoswho.fr. Viitattu 18.4.2018. (ranskaksi)
10. ↑  Structure and organisation  2.3.2015. uefafoundation.org. Viitattu 18.4.2018. (ranskaksi)
11. ↑  Margarita Louis-Dreyfus  2.3.2015. uefafoundation.org. Viitattu 18.4.2018. (ranskaksi)

Aiheesta muualla
----------------

* Kuvia tai muita tiedostoja aiheesta **Margarita Louis-Dreyfus** Wikimedia Commonsissa

* Margarita Louis-Dreyfus, Chairman, Louis Dreyfus Group (about impact of oil price & climate change on their companies) (englanniksi) (youtube.com)

  


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa

 |

 |